Paul Kruger en die beskadiging van standbeeldePaul Kruger Uit die EFF se dreigemente teen Anglo-Boereoorlog- en Paul Kruger-standbeelde blyk hulle skokkende gebrek aan kennis oor die geskiedenis. Dit is ook ŉ tragiese aanklag teen die Suid-Afrikaanse onderwysstelsel wat sulke produkte lewer. Die VF Plus het ŉ dringende boodskap aan die burgemeester van die Tshwane-metro, mnr. Kgosientso Ramokgopa, gestuur oor die dreigemente van die EFF om die Kruger-standbeeld op Kerkplein te beskadig. Die beskadiging van ŉ standbeeld is ŉ misdaad. Vroegtydige en verantwoordelike optrede kan onnodige insidente en konflik rondom die Kruger-standbeeld voorkom. Leiers speel ŉ belangrike rol as dit by goeie of swak verhoudinge kom. Dit is nie toevallig dat buitelanders in KwaZulu-Natal geteiken word kort nadat die Zoeloe-koning hom teen die teenwoordigheid van buitelanders uitgespreek het nie. Op dieselfde wyse het pres. Jacob Zuma ŉ anti-wit heksejag aan die gang gesit met sy negatiewe verwysing na Jan van Riebeeck vroeër vanjaar. Hierdie leierskap-optredes staan in skrille kontras met pres. Nelson Mandela se versoeningsbenadering waar hy met een uitlating in die jare negentig die debat oor die verwydering van die Springbok as sport-embleem gestop het. Die EFF verstaan duidelik niks van die konflik en stryd van die verlede nie. So het pres. Paul Kruger sy lewe grootliks gewy aan ŉ stryd teen Britse imperialisme en kolonialisme. Dit het begin deur die Groot Trek waaraan hy deelgeneem het om onder Britse gesag uit te kom en het geëindig met twee oorloë, 1881 en 1899, teen die koloniale moondheid Brittanje. Kruger is in Switserland dood omdat hy gesê het dat hy onder die Britse vlag gebore is, maar nie bereid is om onder die Britse vlag te sterf nie. In hierdie opsig is hy een van die eerste Afrika-vryheidsvegters teen Europese kolonialisme en imperialisme. Die Kruger-familie se goeie bande met swart mense blyk uit die feit dat die kosbare familiebybel, waarin Kruger self die familiestamboom ingeskryf het, tydens die Anglo-Boereoorlog aan die Magato by Rustenburg gegee is vir beskerming teen die Britte. Kruger het ook ŉ positiewe rol gespeel in die geskiedenis van die Royal Bafokeng wat vandag as die rykste stam in Afrika beskryf word. In 1887 het Kruger ŉ ooreenkoms met Lobengula, die Matebele-hoof gesluit. In hierdie tyd het die Britte en Rhodes in Lobengula se land, die huidige Zimbabwe, belang gestel. Kruger het Piet Grobler as ŉ spesiale konsul met ŉ boodskap na Lobengula gestuur. Kruger se boodskap aan hom was: “Jy moet nie van jou land aan ander weggee nie, maar dit vir jou kinders hou.” Die EFF se soort politiek om standbeelde te beskadig is ŉ misdaad en los geen probleme op nie, maar skep net nuwe konflik en probleme in ŉ ingewikkelde, diverse land.